Giuseppe Torelli

Giuseppe Torelli (født 22. april 1658 i Verona, død 8. februar 1709 i Bologna) var en italiensk fiolinist, pedagog og barokk-komponist.
Sammen med Arcangelo Corelli regnes Torelli som skaper av musikkformene solokonsert og concerto grosso.


== Liv ==
Giuseppe Torelli ble født inn i en kunstnerfamilie; broren Felice – en maler med moderat ry – var en av Accademia Clementinas grunnleggere.
Torelli studerte musikk i Bologna, sannsynligvis i miljøet rundt San Petronio-katedralens orkester, og han studerte komposisjon hos  Giacomo Antonio Perti. 26 år gammel ble han etter en grundig opptaksprøve medlem av det vel ansette Accademia Filarmonica di Bologna. Fra 1686 var han bratsjist i San Petronios orkester, og i 1698 ble han kapellmester (maestro di concerto) ved hoffet til markgreven av Ansbach, George Frederick II. I 1699 og 1700 virket Torelli i Wien, og fra 1701 og fram til sin død bodde han igjen i Bologna, nå som fiolinist i det gjenoppståtte cappella musicale ved San Petronio som ble ledet av Torellis tidligere lærer, Perti. 
Giuseppe Torelli døde i Bologna i 1709.


== Virke ==
Torelli fikk stor betydning for utviklingen av musikkformen concerto grosso, og han innførte solokonsertens mønstergyldige tresatsige form (hurtig – langsom – hurtig). Han publiserte syv opusnummer med tilsammen i alt 84 kjente verk. 
Med operaarien som forbilde føyde han rundt år 1700 en fiolinsolist til orkesteret. I samtiden ble dette regnet som en banebrytende nyskapning sammenlignet med concertinoen, dvs. concerto grossoens solistgruppe.  Torelli skrev framfor alt sonater, concerti grossi og solokonserter.  Manuskriptene hans oppbevares i San Petronios arkiver. 
Den mest framstående av Torellis elever var Francesco Manfredini.


== Verk i utvalg ==
10 sonate a tre, op. 1 (1686, Bologna)
Concerti da camera a due violini e basso, op. 2 (1686, Bologna)
Sinfonie a due, tre e quattro strumenti, op. 3 (1687, Bologna)
12 sonate per violino e basso continuo, op. 4 (1688, Bologna)
Concerto e sinfonia a quattro, op. 5 (1692, Bologna)
Concerti musicali a quattro, op. 6 (1698, Augusta) (Concerti grossi)
Capricci musicali per violino e viola, op. 7
Concerti grossi, op. 8 (1-6 per 2 violini, 7-12 per 1 violino; con pastorale per il santissimo Natale; 1709)
Ytterligere 30 konserter for 1 til 4 trompeter og orkester (trompetsinfonia), trompetene symboliserte fyrstemakten.


== Referanser ==


== Kilder ==
Francesco Vatielli: «Giuseppe Torelli», treccani.it. Enciclopedia Italiana (1937). 


== Litteratur ==
Willi Apel, Die italienische Violinmusik im 17. Jahrhundert, Wiesbaden 1983
Manfred F. Bukofzer, Music in the Baroque Era: From Monteverdi to Bach,  New York: W. W. Norton, 1947
Eugene J. Enrico, Giuseppe Torelli's Music for Instrumental Ensembles with Trumpet, Ann Arbor 1971
Franz Giegling, Giuseppe Torelli. Ein Beitrag zur Entwicklungsgeschichte des italienischen Konzerts, Kassel 1949
Richard E. Norton, The Chamber Music of Giuseppe Torelli, Ann Arbor 1969
Francesco Passadore, Catalogo tematico delle composizioni di Giuseppe Torelli (1658-1709, Padova 2007, ISBN 978-88-901412-6-3
Ann Schnoebelen og Marc Vanscheeuwijk, "Torelli, Giuseppe." The New Grove Dictionary of Music and Musicians, red. S. Sadie og J. Tyrrell. London: Macmillan, 2001.
William S. Newman, The Sonata in the Baroque Era. New York: W. W. Norton,  1972.


== Eksterne lenker ==
(en) Fritt tilgjengelige noter av Giuseppe Torelli i International Music Score Library Project